༈གནམ་ངན་ཐལ་བ་འཁོར་འཁོར།།ས་ངན་རླུང་བུ་འཚུབ་འཚུབ།།དུས་ངན་ཉི་འོད་མེད་པའི།།ལམ་དེ་ཀྱག་གེ་ཀྱག་གེ།རྟ་ཕོས་འགྲོ་ལ་མ་འགྲོ།།གཡོག་པོས་འདོད་ལ་མ་འདོད།།མི་ཆེན་དགྲ་འདུལ་སྐུ་ཞབས།།འབྲོང་རྩེའི་ཕྱོགས་སུ་ཕེབས་བྱུང༌།།ལ་མོའི་ཕ་གིའི་རྒྱབ་བྱས།།སྤྲིན་པ་ཕ་གིའི་འོག་བྱས།།མ་མཐོང་སྙིང་གི་ཟེའུ་འབྲུ།།ག་རེ་གནང་གིན་ཡོད་དམ།།སྙམ་བཞིན་རྟ་ལ་བྲབས་སོ།།སྙིང་སྡུག་བུ་ཁྲིད་ཕྱོགས་ལ།།ད་ལྟ་སླེབས་རོགས་བྱས་ན།།སྙིང་གཏམ་ཆང་གི་བདུད་རྩིར།།གཉིས་ཀས་རོལ་ཆོག་སྙམ་ཏེ།།རྟ་ཕོར་ཡོབ་རྡུང་བྱས་སོ།།རང་ཉིད་ཡང་བསྐྱར་གཞིས་རྩེའི།།རྫོང་སྤྱིར་བཏང་བའི་གཏམ་སྙན།།འཕྲལ་དུ་བརྗོད་རྒྱུ་བྱུང་ན།།སྙམ་ཏེ་རྟ་ཕོར་སྐུལ་ལོ།།དེ་ལྟར་མྱུར་མགྱོགས་རྟ་ཡང༌།།མྱུར་པོར་མ་མངོན་དགྲ་འདུལ།།སེམས་པ་རིངས་པའི་སྟབས་ཀྱིས།།ཉི་མ་ནུབ་ལ་ཁད་དུ།།འབྲོང་རྩེའི་ཟམ་སྣེར་འབྱོར་རོ།།གློ་བུར་རྟ་ཕོ་འདྲོགས་ཤིང༌།།མིག་ཟུང་རིལ་རིལ་ངང་ནས།།རྣ་ཅོག་ཀྲོང་ཀྲོང་བྱེད་བཞིན།།རྨིག་པས་ས་ལ་གྲད་ལས།།ཟམ་སྟེང་བསྐུལ་ཀྱང་མི་འགྲོ།།དགྲ་འདུལ་སེམས་ཀྱི་ཉ་ག།དོགས་པའི་ལྗིད་ཀྱིས་ནོན་བཞིན།།ཟམ་པའི་སྟེང་ལ་བལྟ་སྐབས།།གང་དང་ཅི་ཡང་མི་འདུག།ཟམ་པའི་འོག་ཏུ་བལྟ་སྐབས།།ཀྱེ་མ༌༑ཆུ་མོའི་ཟུར་གྱི།།ཆུ་རྡོ་ཟུང་གི་དཀྱིལ་དུ།།མི་རོ་མགོ་བོ་མེད་ཅིག།།རྡོ་ལ་འཁར་ནས་ལུས་འདུག།སུ་སྙམ་འཁྲིས་སུ་བཅར་ཏེ།།ཞིབ་མོར་དཔྱོད་པའི་སྐབས་ལ།།བེམ་རོར་མགོ་བོ་མེད་ཅིང༌།།ཡུན་རིང་ཆུའི་ནང་ལུས་པས།།ངོ་རྟགས་ཆོད་ཐབས་མེད་རུང༌།།དེ་ཡི་ལག་པ་གཡོན་དུ།།རང་གི་ལྷད་མེད་རིན་ཆེན།།གསེར་ལས་གྲུབ་པའི་བརྩེ་བ།།མཚོན་ཆེད་བུ་ཁྲིད་གང་དེར།།ཕུལ་བའི་སོར་གདུབ་མཐོང་བས།།དར་ཅིག་ཧད༌༑དེ་ལུས་ཤིང༌།།དེ་རྗེས་མིག་ཆུའི་ཐིགས་ཕྲེང༌།།བེམ་རོའི་ཐོག་ཏུ་ལྷུངས་བཞིན།།བརྩེ་བའི་སྙིང་གི་གྲོགས་དེ།།འདི་ལྟར་གྱུར་པར་འགྱོད་དོ།།དེ་ལྟར་འགྱོད་པའི་རྩུབ་ཤིང༌།།གདུང་བའི་སོར་འབིགས་རྣོན་པོས།།དྲག་པོར་འཕུར་བའི་ཤུགས་ལས།ཁོང་ཁྲོའི་མེ་ལྕེ་འབར་བས།།རྟ་ཕོར་ལྕགས་ཀྱིས་བྲབས་བཞིན།།འབྲོང་རྩེ་གཞིས་ཀའི་ཕྱོགས་སུ།།གཞུ་ལས་འཕངས་པའི་མདའ་བཞིན།།སྐད་ཅིག་ཉིད་དུ་ཤོར་ཏོ།།